Et forslag om et fuldt asylstop fra Dansk Folkeparti afvises af både de borgerlige partier og Socialdemokratiet.

Dansk Folkepartis krav, om at der efter valget skal indføres et fuldt stop for at kunne søge asyl i Danmark, får svært ved at blive til virkelighed.

Fredag afviste Socialdemokratiets formand, Mette Frederiksen, kravet med henvisning til, at det ville være i strid med konventionerne.

Lørdag er meldingen den samme fra statsminister Lars Løkke Rasmussen fra Venstre.

Han peger ligeledes på Danmarks internationale forpligtelser og tror samtidig, at en eventuel udmeldelse vil kunne betyde, at Danmark kan få flere asylansøgere - ikke færre.

Statsministeren henviser til, at hvis Danmark melder sig ud af konventionerne, vil Danmark ikke kunne vedblive at være med i den europæiske Dublin-forordning om behandling af asylansøgere i Europa.

- Det betyder, at der kan komme folk til Danmark, som faktisk har søgt asyl i et andet land først, og dem kan vi så ikke returnere. Vi risikerer i virkeligheden – selv om jeg ikke tror, det er målet med det – at få en ophobning af asylansøgere i Danmark. Så det er ikke en god idé, siger han til Berlingske.

Liberal Alliance og de konservative har også afvist Dansk Folkeparti med begrundelsen om, at det kan give Danmark store problemer med det internationale samfund.

Model fremlægges senere i valgkampen

Dansk Folkepartis ønske om et fuldt asylstop blev lanceret af folketingskandidat Morten Messerschmidt.

- I den nye valgperiode skal vi have et fuldstændigt asylstop. Og det er ikke det væsentligste for mig, om forslaget er inden for eller uden for konventionerne, sagde han i Jyllands-Posten.

Partiformand Kristian Thulesen Dahl har annonceret, at partiet vil fremlægge en konkret model i løbet af valgkampen.

Venstre har med integrations- og udlændingeminister Inger Støjberg i spidsen dog flere gange afvist et ensidigt dansk asylstop. Partiet vil i stedet styrke den ydre grænsekontrol i Europa.

- Vi går ind for at begrænse antallet af asylansøgere i Danmark, har Inger Støjberg tidligere sagt til Jyllands-Posten.

Laveste antal asylansøgere siden 2008

Ifølge tal fra Udlændinge- Integrationsministeriet søgte 618 personer asyl i Danmark i de første tre måneder af 2019.

Det er det laveste antal asylansøgere på et kvartal siden 2008.

Samtidig er antallet af personer, der får opholdstilladelse i Danmark, faldet fra tæt på 11.000 personer i 2015 til omkring 1600 sidste år.

I en fremskrivning fra Finansministeriet sidste år lød det, at ikke-vestlige indvandrere og efterkommere koster statskassen 33 milliarder kroner om året frem til 2100. Det skyldes i høj grad en lav beskæftigelsesgrad.

Til sammenligning bidrager vestlige indvandrere og deres efterkommere med 14 milliarder kroner årligt, skrev Finansministeriet.